**สรุปผลการสำรวจแบบสอบถามภาวะเศรษฐกิจ**

**ประจำเดือนกุมภาพันธ์ 2562**

**ดัชนีรวมชี้วัดเศรษฐกิจจังหวัด**

ดัชนีความเชื่อมั่นเศรษฐกิจขยายตัวอยู่ที่ร้อยละ 64.2 แต่ปรับตัวลดลงเล็กน้อยจากปีที่แล้ว เป็นการขยายตัวของภาคเกษตรภาคอุตสาหกรรม และภาคบริการ เป็นสำคัญ ดัชนีความเชื่อมั่นภาคประชาชน อยู่ในเกณฑ์ดี อยู่ที่ร้อยละ 59.6 แต่ปรับตัวลดลงจากเดือนก่อนหน้า ส่วนดัชนีราคาต้นทุนผู้ประกอบการ อยู่ที่ร้อยละ 69.8 ปรับตัวลดลงตามราคาน้ำมันในตลาดโลกและต้นทุนอื่นๆ ที่ปรับตัวลดลง สำหรับดัชนี ความเชื่อมั่นต่อเศรษฐกิจภูมิภาคในอีก 6 เดือนข้างหน้า อยู่ที่ร้อยละ 82.9 ปรับตัวดีขึ้นตามแนวโน้มภาพรวมที่ปรับตัวดีขึ้นของการลงทุนในภาคเกษตร ภาคอุตสาหกรรม และภาคบริการ

**ผลการสำรวจภาคเกษตรสถานการณ์ในปัจจุบัน สินค้าเกษตรที่สำคัญ ได้แก่ 1) กล้วย 2) ปลา 3) พืชผัก**

ผลผลิตสินค้าเกษตรขยายตัวร้อยละ 62.5 จากช่วงเดือนเดียวกันของปีก่อน และขยายตัวต่อเนื่องจากเดือนก่อนหน้าเนื่องจากการบริหารจัดการน้ำที่ครบวงจรและครอบคลุมพื้นที่การเกษตรทั้งหมด ทำให้เกษตรกรทำการเกษตรได้อย่างต่อเนื่องโดยบางพื้นที่มาปลูกพืชใช้น้ำน้อย ประกอบกับระดับราคาสินค้าเกษตรดีขึ้น ส่งผลให้กำไรของเกษตรกรเพิ่มขึ้น การจ้างงานภาคเกษตรร้อยละ 43.8 ลดลงเนื่องจากเกษตรกร นำเครื่องจักรกลมาใช้ สำหรับการคาดการณ์แนวโน้มภาพรวมภาคเกษตรขยายตัว ร้อยละ 87.5 ต่อเนื่องจากเดือนก่อนหน้า เนื่องจากภาครัฐให้การส่งเสริมเกษตรกรปลูกพืชที่ใช้น้ำน้อยและการลดต้นทุนการผลิตทำให้เกษตรกรสามารถทำการเกษตรได้อย่างต่อเนื่อง

**ผลการสำรวจภาคอุตสาหกรรม สถานการณ์ปัจจุบันสินค้าอุตสาหกรรมหลัก ได้แก่ 1) อุตสาหกรรมการเกษตร 2) อุตสาหกรรมก่อสร้าง 3) อุตสาหกรรมอโลหะ**

ผลผลิตสินค้าอุตสาหกรรมขยายตัวร้อยละ 58.3 อยู่ในเกณฑ์ดีสอดคล้องกับผลผลิตผู้ประกอบการ และกำลังการผลิตของโรงงานอุตสาหกรรมทำให้ปริมาณการใช้ไฟฟ้าด้านอุตสาหกรรมเพิ่มขึ้นส่งผลดีต่อรายได้ค่าจ้างแรงงานขยายตัว ร้อยละ 66.7 ส่วนการจ้างงานชะลอตัว สำหรับการคาดการณ์ แนวโน้มภาพรวมภาคอุตสาหกรรมอยู่ที่ร้อยละ 83.3 ปรับตัวดี เป็นผลมาจากการลงทุนในโครงสร้างพื้นฐานของภาครัฐส่งผลดีต่ออุตสาหกรรมที่เกี่ยวข้องกับการก่อสร้าง ส่วนผู้ประกอบการขนาดย่อมยังมีความกังวลต่อต้นทุนการผลิต ที่ปรับตัวสูงขึ้นและปัญหาสภาพคล่องในการดำเนินกิจการ

**ผลการสำรวจภาคบริการ สถานการณ์ปัจจุบัน ธุรกิจภาคบริการที่สำคัญ ได้แก่ 1) ขายส่ง-ขายปลีก 2) โรงแรม/รีสอร์ท 3) ร้านอาหาร**

ผลประกอบการภาคบริการขยายตัวร้อยละ 57.9 ชะลอตัวจากช่วงเดือนเดียวกันของปีก่อน และปรับตัวลดลงจากเดือนก่อนหน้าจากจำนวนนักท่องเที่ยวและภาษีมูลค่าเพิ่มหมวดโรงแรมและภัตตาคาร ส่วนการจ้างงานภาพรวมลดลงเล็กน้อยส่งผลให้ค่าจ้างแรงงานลดลงตามจำนวนคนงานที่ลดลง สำหรับคาดการณ์แนวโน้มธุรกิจภาคบริการภาพรวม 6 เดือนข้างหน้า อยู่ที่ร้อยละ 84.2 ยังมีทิศทางที่ดีขึ้นอย่างต่อเนื่อง เนื่องจากรัฐบาลมีโครงการกระตุ้นเศรษฐกิจการใช้จ่ายเงินของประชาชนผ่านโครงการบัตรสวัสดิการแห่งรัฐและโครงการต่างๆ ประกอบกับจังหวัดอ่างทองมีจัดกิจกรรมส่งเสริมการท่องเที่ยวอย่างต่อเนื่อง และได้พัฒนาแหล่งท่องเที่ยวเชิงวัฒนธรรมการไหว้พระใหญ่ และ OTOP นวัตวิถี จึงคาดว่าจะมีปริมาณนักท่องเที่ยว และการใช้จ่ายเพิ่มขึ้น”

**ผลการสำรวจค่าครองชีพและต้นทุน**

ระดับราคาสินค้าอุปโภคบริโภคขยายตัว ร้อยละ 89.7 เพิ่มขึ้นจากเดือนก่อนหน้าเล็กน้อย ส่วนราคาค่าจ้างแรงงาน อยู่ที่ร้อยละ 62.3 ปรับตัวลดลงเล็กน้อย สำหรับราคาค่าวัตถุดิบและต้นทุนอื่นๆ ร้อยละ 73.5 ลดลงจากเดือนก่อนหน้าเนื่องจากการปรับตัวลดลงของราคาน้ำมัน เป็นสำคัญ

**ผลการสำรวจแนวโน้มการจ้างงานและการลงทุนภาพรวม**

แนวโน้มการจ้างงานในระยะ 6 เดือน ข้างหน้าอยู่ที่ร้อยละ 79.2 อยู่ในเกณฑ์ดีเพิ่มขึ้นจากเดือนก่อนหน้า เนื่องจากการขยายตัวของภาวะเศรษฐกิจในจังหวัดที่ยังเติบโตอย่างต่อเนื่อง ส่วนการแนวโน้มลงทุน คาดว่าจะดีขึ้นตามการลงทุนของภาคเอกชน และภาครัฐซึ่งจะส่งผลให้มีการจ้างงานเพิ่มขึ้น